སྤྱི་ལོ་༡༩༣༨ལོར་ཕ་ཚེ་དབང་ཆོས་འཕེལ་གྱི་བུར་སྡེ་དགེ་ཡིད་ལྷུང་ཞེས་པའི་སར་སྐྱེས།༡༩༥༥ཙམ་ནས་དབུས་གཙང་ཕྱོགས་སུ་གནས་སྐོར་ཆོས་མཇལ་གྱི་ཚུལ་དུ་ཡོང་།ཕྱིར་རང་ཡུལ་དུ་ལོག་ཉེའི་སྐབས་ཆུ་སྒང་དམག་སྒར་དབུ་འཛུགས་རྒྱུའི་སྐད་འཆར་ཐོས་ཏེ་ངང་འཐེན་བྱས།དེ་ནས་རིང་མིན་༡༩༥༨ལོར་དབུ་འཛུགས་སྐབས་དེར་དམག་མིའི་སྒྲིགས་ཁོངས་སུ་ཞུགས་ཏེ་སྡེ་དགེ་དམག་སྤྱི་ཆུ་རྡོ་དབང་དགའི་དམག་ཤོག་ནང་།དཔལ་ཆེན་ཆུ་བོ་རི་དང་།ར་རྨད་གྲུ་ཁ་བཅས་སུ་དམག་འཐའ་ཐེངས་མང་བྱས།མཐར་༧སྐྱབས་མགོན་རིན་པོ་ཆེ་བཙན་བྱོལ་དུ་ཕེབས་སྐབས་ར་རྨད་གྲུ་ཁ་ནས་རྒྱ་གར་ས་མཚམས་བར་ཆིབས་ཞབས་སུ་བཅར།དེ་རྗེས་དམག་མང་དང་མཉམ་དུ་༡༩༥༩ལོར་རྒྱ་གར་དུ་འབྱོར།༡༩༦༦ལོ་སྦིར་སྡེ་དགེའི་གཞིས་ཆགས་སུ་ཡོང་།སྤྱི་ལོ་༡༩༩༡ལོར་འདས་གྲོངས་སུ་ཕྱིན་པ་བཅས་ལོ་རྒྱུས་སྙིང་བསྡུས།